8 dood in gru-ongeluk naby Swellendam | Suid-Kaap Forum
8 dood in gru-ongeluk naby Swellendam
'n Tragiese toneel het op verbygaande motoriste gewag net buite Swellendam. Foto: Heinrich Fortuin, korrespondent.
SWELLENDAM NUUS - Agt bewaarders van Buffeljagsrivier Korrektiewe Dienste is vanoggend, 5 Mei dood in 'n grusame ongeluk op die N2, 5km voor Swellendam.
Die ongeluk het tussen 06:00 en 07:00 by die ingang na die plaas Appelsbos plaasgevind. Volgens adjudant offisier (ao) Alroy Windvogel, polisie media beampte van Heidelberg wat op die toneel was, het 'n vragmotor teen 'n bakkie van agter gebots toe dié vir aankomende verkeer gewag het om by die plaasingang in te draai.
"Op daardie oomblik het 'n minibus met nege bewaarders daarin van die teenoorgestelde rigting gekom en met die ander twee voertuie ook gebots. Hulle was onderweg na die korrektiewe dienste op Buffeljagsrivier om vir diens aan te meld," verduidelik Windvogel.
Sewe van die bewaarders is op die toneel oorlede en twee is per ambulans na Riversdal Hospitaal vervoer, waar een van hulle ook aan sy beserings beswyk het. Die toestand van die laaste oorlewende bewaarder is nie bekend nie. Slegs 'n wrak het van die minibus oorgebly en stukke metaal het oor die toneel verspreid gelê. Verkeer was vir etlike ure ontwrig met slegs een baan wat gebruik kon word tot opruimingswerk voltooi was.
"Die bestuurders van die bakkie en vragmotor het ongedeerd daarvan afgekom. Laasgenoemde was vanaf Port Elizabeth na Kaapstad onderweg." 'n Saak van strafbare mansslag is oopgemaak en word ondersoek.
Windvogel maan weereens motoriste om versigtig te bestuur en te waak teen moegheid, die gebruik van sterk drank of medikasie te vermy en verkeersreëls te gehoorsaam.